WATTER ONSE IS IN JOU POND? - INK - INK WATTER ONSE IS IN JOU POND? - INK
Titel: WATTER ONSE IS IN JOU POND?
Datum gepubliseer: 24 Julie 2019 Aantal woorde: 567 169 Kere gelees ♥3
Die antwoord was nee’ want haar aanstaande was ŉ NG-man (Gaatjieponder). Dit was in daardie dae baie makliker om te onderskei tussen ‘ons’ en ‘hulle’.
‘Ons’ was óf KP óf HNP óf NP en ‘hulle’ was die partye wat nie ‘ons’ was nie. Vir die mense wat nie mog gestem het nie, was ‘ons’ die sonder stem en ‘hulle’ die met ŉ stem (ja, ek weet, blank en nie-blank maar ek probeer politiese korrek wees). ‘Ons’ was óf Noord-Transvaal, Transvaal, WP, ens. en ‘hulle ‘was almal wat nie ‘ons’ was nie. As jy Afrikaans gepraat het, was jy ‘ons’ en as jy Engels gepraat het, was jy ‘hulle’ oor die res het niemand regtig omgegee nie. Dit was so ongeveer vyf-en-veertig jaar gelede.
Verlede week is daar ŉ debat op Twitter oor wie is ‘ons’ en wie is ‘hulle’ in Suid-Afrika. Eish, nou is dit nie meer so lekka clearcut nie my baby. Aikonna, dis nou ŉ deurmekaar gemors my bra. Op die ou end het ek ma’ getjaila want niemand kon vir my sê wie’s nou wie in hierdie land nie. ŉ Totale poespas.
Afrikaner! Bulder ŉ ou. Almal wat in Afrika woon is Afrikaners. Toe is dit Boere. Nee, reken een, boer is ŉ beroep. ŉ Ander mompel oor taal, maar dan weer, die Griekwas en Kleurlinge praat hom ôk gehoor. Ja, maar kleur maak nie saak nie! Toe word dit politieke partye. As jy ANC is, is jy ‘hulle’, finish en klaar. So EFF is ‘ons’ vra een. NEEEEEE skreeu die skare en gaan laai mausers. Niemand praat oor kerkverband nie, dis lank se tyd nie meer relevant nie. Ek vra, wie is ‘ons’ en wie is ‘hulle’ en omdat niemand dit na behore kan definieer nie, is ek toe ŉ Jew, ŉ ANC slave, ŉ idealis en nog meer.
Ek kyk Saterdag na die Springbokke teen die Ausies. Op Ellispark sit daar ‘ons’, in groen, en ‘hulle’ in ander kleure. ‘Ons’ huil saam oor James Small en Johnny Glegg, sing saam Impie, sing en dans saam toe die Bokke wen. Dis toe dat ek besef ‘ons’ is almal wat saamstaan teen ŉ gemeenskaplike teenstander, wat streef na dieselfde doel en saamwerk om dit te verwesenlik. Die lyne tussen ‘ons’ en ‘hulle’ is vloeibaar, en ek behoort aan baie groepe wat ‘ons’ vir my is. Ek is ŉ Bloubul, ŉ Christen, ŉ eggenoot, ŉ kind, ŉ ouer, Afrikaanssprekend, natuurliefhebber, ens. In hierdie groepe is nie al die ‘onse’ en ‘hulle’ presies dieselfde nie.
Ek besef toe daar is nie net een groep ‘ons’ en ‘hulle’ nie. Is dit dalk waarom almal altyd baklei? Elkeen van ons het ŉ eie opinie wie die onse in ons pond en wie ‘hulle’ is. Ons dink ons stem saam, maar dan word ons ontnugter want daar is maar altyd dinge waaroor ‘ons’ verskil. Sal daar ooit vrede, liefde en harmonie wees in die wêreld van ‘ons’? Ek twyfel, want ŉ ‘ons’, deur bloed verbind, ( ŉ gesin) is mos onbetwisbare ONS, en selfs daar is dit maar ook ŉ ‘ons’ en ‘hulle’. Dan weer, ek is Joodse idealis, onnosel en naïef. Blind soos ŉ mol. Ek kan maar net nie sien wat ander sien nie, of is hulle dalk die blindes? Ek vra namens ŉ vriend.
Sê vir jou vriend ek het gedink ek en hy is ‘ons’ tot ek uitvind hy is ‘n bloubul. Toe word hy ‘hulle’. Giegiegie.
Lekker lag ek nou…. dankie jong 🙂